‘बूढाहरू’ भन्नुसित मेरासामु केही अनुहारहरू थिए । शक्ति लम्सालजस्ता सेतै फुलेका र यस्तो उमेरका व्यक्तित्व यसरी थुनिँदा उहाँका समवयहरू केवलपुरे किसान, गोविन्द भट्ट, श्यामप्रसाद शर्मा र रमेश विकलहरू के सोच्दा हुन् र के भन्दा हुन् भन्ने मेरो जिज्ञासा र प्रश्न थियो । वास्तवमा उहाँहरूलाई यस विषयमा केही बोल्न लगाउने मेरो चाहना थियो । आफूलाई प्रगतिशील भन्नेहरूले यस्तो बेला बोल्नुपर्छ— यो मेरो आग्रह पनि थियो । त्यहाँ लेखेको कुराको लामो उद्धरण यहाँ सम्भव छैन । तर शक्ति दाइलाई लक्ष्यित गर्दै लेखेँ मैले— “यस्ता बूढा, अभिव्यक्ति स्वतन्त्रताको पक्षमा लडिरहेका छन्, अहिले कालो खोरमा छन्, तपाईं बूढाहरू चाहिँ कुन कुनामा पसेर हनुमानचालिसा पढ्दै हुनुहुन्छ ?”
